ખમાસા-દાણાપીઠ ખાતેના મ્યુનિસિપલ મુખ્યાલય પાસેથી પસાર થતો આસ્ટોડિયા રોડનો બીઆરટીએસ કોરિડોર પ્રારંભથી વિવાદાસ્પદ બન્યો છે. બીઆરટીએસ કોરિડોરથી પહોળો કરાયેલો આસ્ટોડિયા રોડ પુનઃ સાંકડો બન્યો છે. આસ્ટોડિયા રોડ પરની વકરેલી ટ્રાફિક સમસ્યામાં આંશિક રાહત માટે તંત્ર એએમટીએસની ૭પથી વધુ બસને બીઆરટીએસ કોરિડોરમાં પસાર કરાવી રહ્યું છે. તેમ છતાં સવાર-સાંજના પિકઅવર્સમાં ટ્રાફિક જામના કારણે મેયર-કમિશનરની ગાડી અટવાઇ જાય છે. સ્થાનિક લોકો ઉપરાંત ખુદ સત્તાધારી ભાજપના કેટલાક કોર્પોરેટરોની પણ લાગણી-માગણી આસ્ટોડિયા રોડ પરના બીઆરટીએસ કોરિડોરને દૂર કરવાની છે, જોકે શાસકો આ લાગણી અને માગણી સાથે સંમત થતા નથી.